text: To mænd anholdt for at sætte ild til campingvogn
  08 april 2018 kl. 19.09
  Gode vidner sørgede for, at politiet søndag eftermiddag hurtigt kunne finde to mænd, der stod bag påsat brand.
  Søndag blev der sat ild til en campingvogn på Coriolisvej i Ragebøl ved Sønderborg.
  - Der bor en person i campingvognen, men vedkommende var ikke hjemme. Men campingvognen er heller ikke til at bo i igen, siger vagtchef ved Syd- og Sønderjyllands Politi, Jørn Pedersen, til TV SYD.
  Takket været skarpe vidner kunne Syd- og Sønderjyllands Politi kort efter anholde to mænd på en parkeringsplads i nærheden af gerningsstedet.
  De to mænd er henholdsvis 40 og 36 år, og de er blevet anbragt i arresten, oplyser politiet.
  Politiet takker vidnerne for indsatsen.
  
  